Netbal se Premierliga skop die naweek af | Maroela Media
Vanjaar is daar nog meer as net die titel op die spel aangesien die kampioenspan Nieu-Seeland toe sal reis om daar aan dié land se nasionale kampioenskap deel te neem.
Na die eerste twee rondes verskuif die aksie na Kaapstad en dan na Bloemfontein. Die uitspeelwedstryde word in die laaste twee naweke beslis.
Die wenners die afgelope drie jaar van dié senior provinsiale toernooi, die Vrystaat Crinums, sal hulle titel verdedig maar die spanne het almal groot skommeling in hulle spelersgroepe ondergaan en die kompetisie is dus oop en onvoorspelbaar.
Die Crinums het nie meer vir Karla Mostert en Lauren-Lee Christians in hulle groep nie. Mostert gaan in Australië in 'n nuwe liga speel en Christians het Oos-Londen toe verhuis waar sy vir die Oos-Kaapse Aloes sal speel.
Maryka Holthausen, die voormalige Proteakaptein en kaptein van die Crinums, sal die eerste drie rondes misloop weens die kniebesering wat sy in Augustus verlede jaar by die nasionale kampioenskap opgedoen het. Sy het kruisligamente in haar regterknie geskeur.
Alicia Puren sal die Crinums in Holthausen se plek aanvoer.
Saterdag speel die Crinums teen die Noord-Gautengse Jaguars wat die afglope drie jaar die tweede plek in die kompetisie ingeneem het.
Die Jaguars van Noord-Gauteng het net vyf van hulle spelersgroep van 15 behou. Hulle sal sonder drie Protea-doelskieters moet klaarkom.
Lenize Potgieter speel in 'n Nieu-Seelandse liga, Lindie Lombard sal vir die Fireballs in die Premierliga speel en Melissa Kotze het uitgetree. Saam met al die ander verliese en nuwe aanwinste is dit inderwaarheid 'n nuwe span.
Die Protea, Erin Burger, sal ook nie vir die Stings kan speel nie aangesien sy in Australië in die Super Netballiga vir die Queensland Firebirds speel.
Die Flames se Sigi Burger is beseer en van hulle ander spelers het ook van provinsie verander.
Die naweek se wedstrydbepalings –
Limpopo Baobabs vs Mpumalanga Sunbirds; Oos-Kaapse Aloes vs KZN Kingdom Stars
Noord-Kaapse Diamonds vs Noordwes Flames; Gauteng Golden Fireballs vs Southern Stings; Vrystaatse Crinums vs Gauteng Jaguars